Smernica Komisie
z 2. apríla 1982
prispôsobujúca technickému pokroku smernicu Rady 77/541/EHS o aproximácii právnych predpisov členských štátov týkajúcich sa bezpečnostných pásov a zadržiavacích systémov motorových vozidiel
(82/319/EHS)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na smernicu Rady 70/156/EHS zo 6. februára 1970 o aproximácii právnych predpisov členských štátov, týkajúcich sa typového schvaľovania motorových a ich prípojných vozidiel [1], naposledy zmenenej a doplnenej smernicou 80/1276/EHS [2], najmä na jej článok 11,
so zreteľom na smernicu Rady 77/541/EHS z 28. júna 1977 o aproximácii právnych predpisov členských štátov, týkajúcich sa bezpečnostných pásov a zadržiavacích systémov motorových vozidiel [3], naposledy zmenenej a doplnenej smernicou 81/576/EHS [4], najmä na jej článok 10,
keďže v záujme bezpečnosti cestnej premávky Rada smernicou 81/576/EHS rozšírila rozsah pôsobnosti smernice 77/541/EHS, ktorá bola obmedzená na vozidlá kategórie M1 definované v prílohe I k smernici 70/156/EHS, aby zahŕňala všetky kategórie motorových vozidiel; keďže toto rozšírenie rozsahu pôsobnosti bolo umožnené technickým pokrokom, ktorý bol medzi tým dosiahnutý; keďže vykonávanie tohto opatrenia si vynúti zladenie požiadaviek a testov špecifikovaných v smernici s rozšíreným rozsahom pôsobnosti; keďže skúsenosti získané pri uplatňovaní smernice ukázali potrebu určitých opatrení pre vyrovnanie sa so skutočnými testovacími podmienkami;
keďže ustanovenia tejto smernice sú v súlade so stanoviskom Výboru pre prispôsobenie smerníc technickému pokroku, zameraných na odstránenie technických prekážok v obchode s motorovými vozidlami,
PRIJALA TÚTO SMERNICU:
Článok 1
Prílohy I, III, VI, VII, VIII, IX, X a XIV k smernici 77/541/EHS sa menia a dopĺňajú v súlade s prílohou k tejto smernici.
Článok 2
1. S účinnosťou od 1. októbra 1982 žiaden členský štát nemôže:
a) z dôvodov týkajúcich sa bezpečnostných pásov a zadržiavacích systémov:
- odmietnuť udeliť EHS typové schválenie, vydať osvedčenie uvedené v poslednej zarážke článku 10 ods. 1 smernice 70/156/EHS alebo udeliť národné typové schválenie týkajúce sa typu motorového vozidla kategórie M1, alebo
- zakázať uviesť do prevádzky vozidlá kategórie M1,
ak bezpečnostné pásy a zadržiavacie systémy tohto typu vozidla alebo týchto vozidiel spĺňajú požiadavky smernice 77/541/EHS upravenej touto smernicou
b) - odmietnuť udeliť EHS typové schválenie komponentu týkajúce sa typu bezpečnostného pásu alebo zadržiavacieho systému určených pre montáž do vozidla kategórie M1, ktoré spĺňajú požiadavky smernice 77/541/EHS, upravenej touto smernicou,
- zakázať uviesť na trh také bezpečnostné pásy a zadržiavacie systémy, ktoré sú vybavené značkou EHS typového schválenia komponentu predpísanou v tejto smernici.
2. S účinnosťou od 1. októbra 1990 členské štáty:
a) - nesmú naďalej vydávať osvedčenie uvedené v poslednej zarážke článku 10 ods. 1 smernice 70/156/EHS týkajúce sa typu motorového vozidla kategórie M1, alebo
- môžu odmietnuť národné typové schválenie týkajúce sa typu motorového vozidla kategórie M1,
ktorého bezpečnostné pásy a zadržiavací systém nespĺňa požiadavky smernice 77/541/EHS, zmenenej a doplnenej touto smernicou;
b) Môžu odmietnuť udeliť EHS typové schválenie komponentu týkajúce sa typu bezpečnostného pásu alebo zadržiavacieho systému, určených pre montáž vo vozidle kategórie M1, ktoré nespĺňajú požiadavky smernice 77/541/EHS zmenenej a doplnenej touto smernicou.
3. S účinnosťou od 1. októbra 1990 členské štáty:
- môžu zakázať prvé uvedenie motorových vozidiel kategórie M1 do prevádzky, v ktorých bezpečnostné pásy a zadržiavacie systémy nespĺňajú požiadavky smernice 77/541/EHS zmenenej a doplnenej touto smernicou,
- môžu zakázať uviesť na trh bezpečnostné pásy a zadržiavacie systémy určené pre montáž do vozidiel kategórie M1 a ktoré nie sú vybavené značkou EHS typového schválenia komponentu predpísanou v tejto smernici.
Článok 3
S účinnosťou od 1. októbra 1982 žiaden členský štát nemôže:
a) z dôvodov týkajúcich sa bezpečnostných pásov a zadržiavacích systémov:
- odmietnuť udeliť EHS typové schválenie, vydať osvedčenie uvedené v poslednej zarážke článku 10 ods. 1 smernice 70/156/EHS alebo udeliť národné typové schválenie týkajúce sa typu motorového vozidla inej kategórie ako M1, alebo
- zakázať uviesť do prevádzky vozidlá týchto kategórií,
ak bezpečnostné pásy a zadržiavacie systémy tohto typu vozidla alebo týchto vozidiel spĺňajú požiadavky smernice 77/541/EHS zmenenej a doplnenej touto smernicou;
b) - odmietnuť udeliť EHS typové schválenie komponentu, týkajúce sa typu bezpečnostného pásu alebo zadržiavacieho systému určených pre montáž do vozidiel iných kategórií než M1, ktoré spĺňajú požiadavky smernice 77/541/EHS, zmenenej a doplnenej touto smernicou,
- zakázať uviesť na trh bezpečnostné pásy a zadržiavacie systémy, určené pre montáž do vozidiel týchto kategórií, ktoré sú vybavené značkou EHS typového schválenia komponentu predpísanou v tejto smernici.
Článok 4
Členské štáty prijmú a uverejnia zákony, iné právne predpisy a správne opatrenia potrebné na dosiahnutie súladu s touto smernicou najneskôr do 30. septembra 1982. Bezodkladne o tom informujú Komisiu.
Článok 5
Táto smernica je adresovaná členským štátom.
V Bruseli 2. apríla 1982